钦定古今图书集成/明伦汇编/官常典/第074卷 > 临汝灵侯猷
## 钦定古今图书集成/明伦汇编/官常典/第074卷 > 临汝灵侯猷

按《南史梁长沙宣武王传》：宣武王懿子猷，封临汝侯，
为吴兴郡守。性倜傥，与楚王庙神交，饮至一斛，每酹
祀，尽欢极醉，神影亦有酒色，所祷必从。后为益州刺
史，侍中中护军。时江阳人齐苟儿反，众十万攻州城，
猷兵粮俱尽，人有异心，乃遥祷请救。是日有田老逢
一骑浴铁从东方来，问去城几里，曰：“百四十。”时日已
晡，骑举槊曰：“后人来，可令之疾马”，欲及日破贼。俄有
数百骑如风，一骑过请饮。田老问为谁，曰：“吴兴楚王
来救临汝侯。当此时，庙中请祈无验。”十馀日，乃见侍
卫土偶皆泥湿如汗者。是月，猷大破苟儿。猷在州颇
僭滥，客筵内遂有香橙，不置连榻。武帝末知之，以此
为愆。还都，以忧愧成疾卒，谥曰灵，以与神交也。